ส่งออกเก็งกำไรทุนเข้ากดดันเงินบาทแข็งโป๊ก
ค่าเงินทะลุ 29.86 บาทต่อเหรียญสหรัฐ ธปท.จับตาหลังทุนไหลเข้าแรง
11 ส.ค. 2554

ค่าเงินทะลุ 29.86 บาทต่อเหรียญสหรัฐ ธปท.จับตาหลังทุนไหลเข้าแรง
นักบริหารเงินจากธนาคารกรุงเทพ เปิดเผยว่า เงินบาทวันนี้ปิดตลาดที่ระดับ 29.86 บาทต่อเหรียญสหรัฐ แข็งค่าจากช่วงเช้าที่เปิดตลาดที่ระดับ 29.90 บาทต่อเหรียญสหรัฐ หลังจาก ธปท.ปรับขึ้นดอกเบี้ย ผู้ส่งออกยังเทขายเงินเหรียญสหรัฐล่วงหน้า และเงินทุนต่างชาติยังมีเข้ามาอย่างต่อเนื่อง
“เงินทุนไหลเข้ายังได้รับแรงหนุนจากการขึ้นดอกเบี้ยของคณะกรรมการนโยบายการเงินอีก 0.25% และถ้าไม่มีอะไรผิดปกติ เงินบาทน่าจะแข็งค่าขึ้น แต่อาจจะแข็งค่าช้าๆ ไม่แรงมาก” แหล่งข่าวเปิดเผย
นางผ่องเพ็ญ เรืองวีรยุทธ ผู้ช่วยผู้ว่าการสายตลาดการเงิน ธนาคารแห่งประเทศไทย (ธปท.) เปิดเผยว่า ค่าเงินบาทที่แข็งค่าขึ้นในช่วงนี้ ส่วนหนึ่งเป็นผลจากเงินทุนไหลเข้า ซึ่งถือเป็นการไหลเข้าทั้งภูมิภาคเอเชีย โดยเห็นได้จากค่าเงินหลายสกุลในภูมิภาคเอเชียได้แข็งค่าขึ้นทำสถิติใหม่ ส่วนการแข็งค่าของเงินบาทไทยนั้น ธปท.เองก็อยู่ระหว่างติดตาม เพียงแต่ยังไม่มีการดำเนินการใดๆ ในช่วงนี้
“ช่วงนี้มันมีเงินทุนไหลเข้า ซึ่งมันก็เป็นทั้งภูมิภาค จะเห็นว่ามีนิวไฮกันมากในหลายๆ สกุลเงิน ของเราเองก็ติดตามดูอยู่ ยังไม่ได้ทำอะไร ยังเป็นเพียงแต่การติดตามดูแล” นางผ่องเพ็ญ กล่าว
ในช่วงเช้าของวันนี้ค่าเงินบาทเปิดตลาดที่ระดับ 29.90/92 บาท/เหรียญสหรัฐ แข็งค่าต่อเนื่อง สอดคล้องค่าเงินในภูมิภาค โดยได้รับปัจจัยหนุนจากเงินทุนไหลเข้าลงทุนในตลาดหุ้น และการขึ้นดอกเบี้ยนโยบายของ กนง.
ด้านราคาทองคำในตลาดโลกปรับตัวขึ้นเหนือระดับ 1,505 เหรียญสหรัฐต่อออนซ์ สูงสุดเป็นประวัติการณ์อีกครั้ง 
โดยฝ่ายวิเคราะห์การลงทุนบริษัท จีที เวลธ์ แมเนจเมนท์ กล่าวว่า ถ้ามองปัจจัยพื้นฐานในการลงทุนในทองคำ พบว่าราคายังมีโอกาสไปได้ต่อในฐานะสินทรัพย์ป้องกันความเสี่ยงต่างๆ จากความไม่แน่นอนในอนาคต 
ขณะที่ราคาทองคำในประเทศเมื่อวันที่ 21 เม.ย. ปรับตัวสูงขึ้นต่อเนื่อง โดยทองแท่งขายออก 21,350 บาท ทองรูปพรรณ 21,750 บาท